《挽磨陀山人支仲荣》
明代·陈琏

诗礼家声旧，儒医学术专。能寻颜子乐，不让宋清贤。

懒作题桥客，常怀卖药仙。侨居滁水上，结屋石梁边。

来往磨陀岭，徜徉庶子泉。酒倾常一斗，琴弄或无弦。

每岁推乡饮，嘉筵肃豆笾。威仪符礼节，矩步中周旋。

俯仰真无愧，行藏信自然。谊高时所重，誉美众争传。

拟谓身长健，宁知病不痊。玉棺初降地，宝剑忽沉渊。

谩致生刍奠，空歌薤露篇。临风动凄恻，谁为表新阡。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。